अबकी चुनाव हम लड़ि जाबै ।
कीन्हेंन बहुतेरे कै प्रचार,
जय बोलेन सबकी धुआँधार,
सगरौ दिन कीन्हेंन हम बेगार ।
नेकुना से घिसि डारिन दुआर,
चीन्हत नाँहीं चेहरा हमार ।
हम टिकस की खातिर अड़ि जाबै ।
छपुवाउब बड़े-बड़े पर्चा,
करबै पुरहर खर्चा-बर्चा,
तौ माँगब तुमहूँ से कर्जा ।
चहुँ दिशि होई हमरी चर्चा,
पउबै हम नेता कै दर्जा,
करिहैं दस काम्यौं कै हर्जा ।
अपनिउ एक चौकी धरि द्याबै ।
मूंठा राखब आपन निसान,
पटकब बिपक्ष कै पकरि कान,
करवाय लेब कप्चरिंग बूथ,
बँटवाय देब सतुआ-पिसान ।
अबहीं तक छोलेन घाँस बहुत,
अब राजनीति में भै रुझान,
तौ जीति के ददुआ दम लेबै,
मन ही मन मा हम लिहन ठान ।
गदहौ के पाँयन परि जाबै ।
हम उज्जर कुर्ता खादी कै,
चेहरा जाए झुराय ददुआ,
नेतन की कुल आबादी कै ।
जलवा इन सब की आँधी कै,
हम भारत की बरबादी कै ।
हम एक्कौ पैसा न ल्याबै ।
है याक अर्ज तुम सब जन से,
अबकी बिजयी करिहौ मूठा,
दिलवैबै शक्कर कै कोटा ।
आलू-पियाज अफरात रहे,
ना परै देब तनिकौ टोटा,
जहता कै थरिया औ लोटा ।
एक टका दलाली न खाबै ।
